text: Skilt til borgerservice er til grin på sociale medier
  17 oktober 2017 kl. 18.07
  Et skilt med citationstegn omkring ordet borgerservice får nu kommunen til at handle - der skal lavet et nyt skilt.
  Et sæt citationstegn er de seneste dage blevet genstand for en hel del morskab på det sociale medie Reddit. Det skriver Avisen.dk
  For citationstegnene på skiltet er ikke helt tilfældigt placeret.
  På en glasdør ind til den bygning, der huser Sønderborg Kommunes borgerservice, er ordet borgerservice sat i citationstegn. "Borgerservice" Rådhustorvet 10, står der på skiltet.
  Det har fået flere brugere på det sociale medie til at more sig.
  - Sikkert skrevet af en "tilfreds" borger, skriver brugeren Buffalox på Reddit.
  - Der kan man sgu da tale om at have selvironi, skriver brugeren johnjohn1913.
  I Sønderborg Kommune siger borgerservicechef, Susanne Krogh, at hun ikke har tænkt nærmere over citationstegnene, selvom hun har gået forbi adskillige gange.
  - Hvorfor der er sat citationstegn omkring borgerservice, og hvad man har forestillet sig og tænkt, kan jeg ikke svare dig på. Det giver jo ikke mening, for det kræver jo en forklaring, når man sådan sætter citationstegn rundt om. Det er ikke passende i den sammenhæng, siger Susanne Krogh til Avisen.dk.
  Hun fortæller også, at der nu skal laves et nyt skilt til vinduet.
  